Carsten Hansen (S), 2005-11-08:
Jeg synes, vi oplever en regering, der på forslag efter forslag er i forsvarsposition, forsvarer alle de mange initiativer, man har taget, siger, at det her virker.
Ja, det virker, vil jeg godt have lov at understrege, på den måde, at når man stort set over natten fjernede vores daghøjskoler – jeg tror, der er 20 tilbage ud af langt over 100 – man fjernede den fri ungdomsuddannelse, man skar en halv milliard kroner på erhvervsuddannelserne, og man bruger den undskyldning, at nu har man lavet korte uddannelser, som ingen bruger, så kan man måle effekten af de her mange initiativer til at være, at der er 5 pct. færre, der får en kompetencegivende uddannelse.
Det burde i virkeligheden bekymre og interessere regeringen, frem for at få den til at lave flere smagsdommerkommissioner, globaliseringsråd, og hvad søren ved jeg.
Ministeren kan næsten ikke få taletid nok, når han skal nævne alle de initiativer, der er taget, til råd, uddannelse og kommissioner.
Her står vi faktisk med et beslutningsforslag, vi ved virker.
Vi kan se, at andelen af de unge, der må opgive en erhvervsuddannelse, stiger og stiger under den her regering, fordi man holder skolerne i et jernhårdt økonomigreb og fører penge over til diverse puljer, man så kan tjene på, og hvis ikke man gør det, så tjener ministeren på det og kan bruge dem til næste år.
Vi har fremsat det her forslag for at få en diskussion om, hvad vi gør med den her målgruppe.
Jeg vil godt sige, at vi har forsøgt i det her forslag at spørge, hvad vi kan gøre.
Det er rigtigt, at der eksisterer en PGU, som jo i øvrigt er afhængig af, at kommunerne gør det, og der er en Egu-uddannelse, der er afhængig af, at kommunerne vil bruge den på vores produktionsskoler.
Hvad gør vi for den målgruppe?
Vi har sagt, at vi godt vil være med til at opkvalificere vejledningsdelen i det.
Der er i øvrigt 8.000, der endnu står og venter på trods af regeringens initiativer, og som ikke får en erhvervsuddannelse.
Her spørger vi: Hvad gør vi for den restgruppe?
Vi vil gerne være med til at sige, at her opkvalificerer vi vejlederne.
Vi synes, vi skal prøve at samle den store målgruppe op, som ikke kan få en uddannelse.
Vi synes, uddannelsen skal være 2-årig, den skal være meritoverførende.
Vi har faktisk forsøgt at tage højde for den kritik, og vi står faktisk, vil jeg godt sige, med en uddannelse, der, uanset hvad man siger, virkede.
89 pct. kom videre i job eller uddannelse.
Vi har været åbne, jeg har i hvert fald på partiets vegne været åben over for at tage en diskussion med regeringen om, at vi kunne bruge elementer.
Vi kunne åbne for, at vi kunne lave forsøg og det ene og det andet, men det er en total afvisning.
Vi står over for et fuldstændigt fallitbo, hvor færre og færre får en kompetencegivende uddannelse.
Derfor tror jeg, og jeg sagde det også under det sidste forslag, at regeringen skulle lade være med at være så dogmatisk i sin tilgang.
Det her er rent politisk overbud, og hvad ved jeg, for jeg tror, man kommer til en erkendelse af, at der er nogle grupper, som ikke passer ind i det ordinære uddannelsessystem, som vi her kunne få samlet op og kunne sikre også kunne blive nyttige borgere i det her samfund.
Derfor er det brandærgerligt, at vi må stå med en diskussion om, at det her tror man bare ikke på, og samtidig kan vi se, at andelen af unge, der ikke får en ungdomsuddannelse, stiger og stiger, uden at regeringen reelt gør noget ved det.
Det er ærgerligt.